การสรรหาสมาชิกวุฒิสภา(ส.ว.)วาระเริ่มแรก ระดับอำเภอ ระดับจังหวัดและระดับประเทศ
กระบวนการสรรหาสมาชิกวุฒิสภาที่กำลังจะมีขึ้นในช่วงกลางเดือนธันวาคมนี้ แบ่งเป็น 3 ระดับ ทั้งระดับอำเภอ ระดับจังหวัด และระดับประเทศ ซึ่งแต่ละระดับมีวิธีการเลือก

รัฐธรรมนูญปี 2560 ที่เน้นให้ความสำคัญในการส่งเสริมการมีส่วนร่วมทางการเมืองบนความหลากหลายของกลุ่มคนทุกอาชีพของสังคม ดังนั้นในกระบวนการเลือกสมาชิกวุฒิสภา หรือ ส.ว. ในวาระเริ่มแรกที่จะมีขึ้นในกลางเดือนธันวาคมนี้ โดย ส.ว. ส่วนหนึ่งจะมาจากการเลือกตั้งกันเองของผู้สมัครรับเลือก 10 กลุ่มอาชีพ 
โดยขั้นตอนการเลือกนั้น ส.ว.ที่มาจากการเลือกของคณะกรรมการการเลือกตั้ง หรือ กกต. จะมาจาก 2 วิธีการสมัคร คือ สมัครับเลือกด้วยตนเองและสมัครด้วยตนเองพร้อมแสดงหนังสือแนะนำจากองค์กร ปิดรับสมัครไปเมื่อวันที่ 30 พฤศจิกายนที่ผ่านมา โดยมีผู้สมัครรับเลือก จำนวน 7,210 คน แบ่งเป็นผู้สมัครรับเลือกโดยยื่นใบสมัครด้วยตนเอง จำนวน 6,705 คน และผู้สมัครรับเลือกโดยยื่นใบสมัครด้วยตนเองพร้อมแสดงหนังสือแนะนำจากองค์กร จำนวน 505 คน ซึ่งขั้นตอนนับจากนี้จะเป็นการเลือกกันเอง แบ่งเป็น 3 ระดับ
 
เริ่มจากการเลือกระดับอำเภอ ที่จะมีการเลือกในวันที่ 16 ธันวาคมนี้ ซึ่งขั้นตอนนั้นผู้สมัครในแต่ละกลุ่มแต่ละวิธีการสมัคร เลือกกันเอง โดยสามารถลงคะแนนเลือกได้ไม่เกิน 2 คน และจะเลือกตัวเองก็ได้ ผู้สมัครที่ได้คะแนนสูงสุด 3 ลำดับแรก ของแต่ละกลุ่มและแต่ละวิธีการสมัครจะเป็นผู้ได้รับเลือกระดับอำเภอสำหรับกลุ่มและวิธีการสมัคร จากนั้นผู้อำนวยการเลือกระดับอำเภอจะส่งรายชื่อผู้ได้รับเลือกให้กับผู้อำนวยการเลือกระดับจังหวัด
 
จากนั้นเป็นขั้นตอนการเลือกระดับจังหวัด กำหนดไว้ในวันที่ 22 ธันวาคม 2561 ซึ่งขั้นตอน คือ ผู้สมัครในแต่ละกลุ่มและแต่ละวิธีการสมัครเลือกกันเอง โดยสามารถลงคะแนนเลือกได้ไม่เกิน 2 คน และจะเลือกตัวเองก็ได้ ซึ่งผู้สมัครที่ได้คะแนนสูงสุด 4 ลำดับแรก จะเป็นผู้ได้รับเลือกระดับจังหวัด สำหรับกลุ่มนั้นและแต่ละวิธีการสมัครนั้น ซึ่งเมื่อได้รายชื่อแล้วก็จะรวบรวมส่งให้กับผู้อำนวยการเลือกระดับประเทศ
 
ส่วนระดับสุดท้าย คือการเลือกระดับประเทศ ซึ่งจะเลือกในวันที่ 27 ธันวาคม 2561 โดยผู้สมัครแต่ละกลุ่มและแต่ละวิธีการสมัคร เลือกกันเองโดยสามารถลงคะแนนเลือกได้ไม่เกิน 2 คน และจะเลือกตัวเองก็ได้ ผู้สมัครที่ได้คะแนนสูงสุด 10 อันดับแรก ของกลุ่มและแต่ละวิธีการสมัคร จะเป็นผู้ได้รับการเสนอชื่อ

สำหรับการลงคะแนนเลือกแต่ระดับนั้น ผู้สมัครจะลงคะแนนเลือกผู้สมัครเกิน 2 คะแนนไม่ได้ เพราะถือมีเจตนาไม่บริสุทธิ์หรือเข้าใจได้ว่าเข้ามาเพื่อขายเสียง ซึ่งด้วยเหตุนี้ กกต. จึงวางกลไกป้องกันการสมยอมกันของผู้สมัคร โดยกำหนดให้ผู้รับเลือกตั้งมีคะแนนมากกว่าร้อยละ 10 หากน้อยกว่าจะต้องเลือกใหม่ จากนั้นจึงจะส่งรายชื่อให้กับคณะรักษาความสงบแห่งชาติ หรือ คสช. หรือระหว่างวันที่ 2 มกราคม - 9 กุมภาพันธ์ 2562 เพื่อพิจารณาคัดเลือกเหลือ 50 คน และประกาศบัญชีรายชื่อสำรองไว้ 50 คน เพื่อนำเข้าสู่กระบวนการแต่งตั้งเป็น ส.ว. พร้อมกับรายชื่อ ส.ว.จากการเลือกของ คสช.จำนวน 194 คน และโดยตำแหน่งอีก 6 คน รวม 250 คน